**10.marts 2013**

**Til uddeling blandt medlemmerne i Skanderborg og Odder**

**Vi er på vej ud i konflikt!!!!**

Tirsdag den 2. april er der meget stor sandsynlighed for, at du som overenskomstansat lærer/børnehaveklasseleder nægtes adgang til din skole for at udføre dit sædvanlige arbejde.

Hvis du er tjenestemand, vil du blive lukket ind.

Kommunernes Landsforening har varslet lockout for medlemmer af Danmark Lærerforening.

Baggrunden for lockouten er, som de fleste allerede er klar over, en voldsom uenighed omkring de arbejdstidsregler, der skal regulere din dagligdag på skolen.

Groft sagt ønsker KL ingen regler på skoleområdet – alle arbejdstidsspørgsmål afgøres og bestemmes af skolelederen. Der skal ikke være regler om, at læreren på forhånd skal have besked om sine arbejdstider, ingen bestemmelser om overtid, ingen regler for skæve arbejdstider.

Det er i virkeligheden indførelse af det grænseløse arbejde.

For os som lærere er det indlysende, at hvis vi skal undervise mere, skal vi have mere forberedelse. Det hænger ikke sammen, når KL siger, at vi skal undervise mere og forberede mindre.

Vi må stå fast på, at vi vil have mulighed for at levere forberedt undervisning af høj kvalitet.

Det er en historisk situation, at arbejdsgiverne lockouter 44.000 lærere og børnehaveklasseledere.

Det er kommet så vidt, fordi Finansministeriet, Regeringen og KL er blevet enige om, at lærerne skal finansiere den nye folkeskolereform ved at arbejde mere.

Hvis ikke det lykkes at opnå en aftale i forligsinstitutionen, så er konflikten en realitet.

Det er vigtigt, at vi *alle* bliver aktive og bakker op om de initiativer, der tages både centralt i DLF og ude på den enkelte skole.

Arbejdsgiverne skal mærke, at det er alle medlemmer af DLF, de har lagt sig ud med og ikke kun Anders Bondo Christensen.

De øvrige offentlige ansattes organisationer bakker op om lærerne ved at vente med at godkende deres egne OK resultater, til der sker positive fremskridt med vores forhandlinger.

Det gør de, fordi det nu er tydeligt, at lærerne blot er den første gruppe, man har tænkt sig at forringe vilkårene for. De øvrige ansatte i kommuner og stat rammes ved de næste overenskomstforhandlinger.

Fra kredsstyrelsen vil vi kraftigt opfordre alle til at bakke op og forholde sig aktivt til konflikten.   
Konflikten handler om noget, der er større end vores arbejdstidsaftale. Det drejer sig om den danske model, vores demokrati og vores muligheder for som lærere at give eleverne en ordentlig undervisning – til gavn for hele samfundet.

I de næste par dage tager vi for alvor fat på planlægningen af de aktiviteter, vi skal have gang i under lockouten.

Det er vigtigt, at alle hjælper tillidsrepræsentanterne med at få styr på aktiviteterne på egen skole.

Et godt sted at holde sig orienteret om hvad der sker, er på: [www.dlf.org](http://www.dlf.org)

På kredsstyrelsens vegne

Venlig hilsen

Bent Eriksen

Kredsformand